 

**Čisto veselje v Ljubljani, Zeleni prestolnici Evrope: pomagajmo otrokom v stiski**

*Teden, ko lahko z ločenim zbiranjem odpadnega materiala pomagate otrokom. Pripravite odpadni papir, električno in elektronsko opremo, jekleni odpad in barvne kovine.*

**Ljubljana, 24. januarja 2016 – V času, ko je Ljubljana Zelena prestolnica Evrope, lahko Ljubljančani storijo tudi nekaj dobrega za otroke v stiski. V tednu med 25. in 29. januarjem 2016 bodo lahko občani v okviru akcije Čisto veselje na zbirnih mestih ljubljanske Snage in podjetja Gorenje Surovina v posebne zabojnike odložili odpadni material, s tem pa pomagali otrokom pod okriljem projekta Botrstvo v Sloveniji.**

Januar je v letošnjem zelenem letu mesec pametnega ravnanja z naravnimi viri in spodbujanja odgovornega potrošništva. V sklopu številnih aktivnosti, ki jih soustvarjata Snaga in Mestna občina Ljubljana v sodelovanju s številnimi partnerji, bosta podjetji Snaga in Gorenje Surovina v okviru akcije Čisto veselje na petih lokacijah v Ljubljani postavili posebne zabojnike za ločeno zbiranje odpadnega materiala. Meščani bodo lahko na teh mestih odložili **odpadni papir, odpadno električno in elektronsko opremo, jekleni odpad ali barvne kovine**. Material bo ob zaključku akcije ovrednoten, sredstva pa namenjena otrokom pod okriljem projekta **Botrstvo v Sloveniji**.

Akcije so izredno veseli na Zvezi prijateljev mladine Ljubljana Moste-Polje, kjer poteka projekt Botrstvo v Sloveniji. Predsednica ZPM Ljubljana Moste-Polje **Anita Ogulin** je ob začetku akcije povedala: *»Zelo smo veseli projekta, ki združuje ekologijo in solidarnost, predvsem pa tega, da se projekt širi. Skozi Čisto veselje lahko otrokom, ki so odrinjeni na rob družbe in živijo v zares težkih razmerah, pomaga vsakdo. S tem pa jim bomo skupaj omogočili boljšo kakovost življenja ter lepšo prihodnost.«*

*»Gre za nadaljevanje projekta iz prejšnjega leta in veseli smo, da se je naši pobudi pridružila tudi Snaga,«* je izpostavil direktor Gorenja Surovine **Jure Fišer**. Ob tem je dodal: *»Vsako podjetje se v današnjem času mora zavedati, na kak način lahko pripomore k izboljšanju družbe in to tudi po najboljših močeh udejanjati. V lanskem letu smo skupaj skozi Čisto veselje omogočili počitnice več kot 120 otrokom s čustvenimi in vedenjskimi motnjami, upam, da bomo tudi letos lahko s skupnimi močmi pomagali vsaj toliko otrokom.«*



 

*»Akcija Čisto veselje povezuje odgovorno ravnanje z odpadki z ustvarjanjem boljših pogojev za otroke, ki živijo v socialni stiski. Kot podjetje, ki družbene odgovornosti ne udejanja zgolj v teoriji, pač pa tudi v praksi, pozivamo Ljubljančanke in Ljubljančane, naj pogledajo po svojih hišah, stanovanjih, pa po podstrešjih in kleteh ter v enega od posebnih zabojnikov prinesejo koristne odpadne materiale,«* poziva direktor ljubljanske Snage **Janko Kramžar**.

Označeni zabojniki akcije Čisto veselje za ločeno zbiranje odpadnega papirja, odpadne električne in elektronske opreme, jeklenega odpada ter barvnih kovin bodo **postavljeni na osrednji ljubljanski tržnici, v Snaginih zbirnih centrih na Barju (Cesta dveh cesarjev 101) in na Povšetovi 2, v zbirnem centru Gorenja Surovine na Cesti dveh cesarjev 370 ter ob gasilskem domu Črnuče**. Informacije o akciji Čisto veselje so objavljene tudi na spletni strani [www.cistoveselje.si](http://www.cistoveselje.si).

**Delovni čas posameznih zbirnih točk:**

**Osrednja ljubljanska tržnica (bližina Vodnikovega spomenika), Ljubljana**Delovni čas: ob delovnikih med 10. in 15. uro ter v soboto med 9. in 13. uro.

**Zbirni center Barje,  Cesta dveh cesarjev 101, Ljubljana** Delovni čas: od ponedeljka do petka med 6. in 18. uro; ob sobotah do 14. ure.

**Zbirni center Povšetova, Povšetova 2, Ljubljana**Delovni čas: od torka do sobote med 11. in 18. uro.

**Zbirna točka ob gasilskem domu v Črnučah (Primožičeva ulica), Ljubljana**Delovni čas: od ponedeljka do petka med 9. in 11. uro ter popoldne med 15. in 17. uro.

**Gorenje Surovina d.o.o., Cesta dveh cesarjev 370, Ljubljana**Delovni čas: od ponedeljka do petka med 6.30 in 14.30 uro; ob sredah do 18. ure.

